b'\n_START_ARTICLE_\nHans Buck\n_START_SECTION_\nLiv og virke\n_START_PARAGRAPH_\nHan ble f\xc3\xb8dt p\xc3\xa5 g\xc3\xa5rden Nord-Kjesbu p\xc3\xa5 Inder\xc3\xb8y som s\xc3\xb8nn av l\xc3\xb8ytnant J\xc3\xb8rgen Mandix Buck og hustru Fredrikke Gebhardine Nissen; faren var Inder\xc3\xb8ys ordf\xc3\xb8rer 1849\xe2\x80\x931853. I 1853 flyttet familien til Trondhjem, hvor hans oldefar p\xc3\xa5 morssiden, justisr\xc3\xa5d Martinius Lind Nissen, grunnla Adresseavisen i 1767. Skolemannen Hartvig Nissen og Trondhjems ordf\xc3\xb8rer Johannes Mus\xc3\xa6us Nissen var morens fettere. Farfaren var Christopher Lorentz Buck, kj\xc3\xb8pmann og konsul i Molde._NEWLINE_Hans Buck tok artium ved Trondhjems katedralskole i 1867 og medisinsk embedseksamen ved universitetet i 1874. Han begynte sin legegjerning i Fredrikstad. I 1875 ble han bedriftslege for anleggssluskene p\xc3\xa5 R\xc3\xb8rosbanen og kommunelege i Stor-Elvdal. I 1878 ble han kommunelege i Sparbu, Stod og Egge med bolig i Steinkjer. Etter et kort opphold i Trondhjem ble han i 1885 distriktslege i Audnedal (Undal), og i 1895 distriktslege i Trondenes med bolig i Harstad._NEWLINE_Buck ble valgt inn i kommunestyret i Trondenes og bidrog til at Harstad ble opprettet som egen bykommune i 1904. Han ble Harstads f\xc3\xb8rste ordf\xc3\xb8rer, valgt for Borgerpartiet. Han ble ogs\xc3\xa5 blant grunnleggerne av Harstad Sparebank, styreformann i Harstad Tidende og formann i byggekomiteen for Harstad sykehus, hvor han ogs\xc3\xa5 ble den f\xc3\xb8rste legen. Han var ogs\xc3\xa5 styreformann i vannverket, telefonselskapet og samlaget, og viseformann i Haalogalands Dampskibsselskab._NEWLINE_I 1906 forlot han Harstad for \xc3\xa5 bli distriktslege i Levanger, i 1912 ogs\xc3\xa5 amtslege i Nordre Trondhjems amt. Han gikk for aldersgrensen i 1918, 70 \xc3\xa5r gammel. Ogs\xc3\xa5 i Levanger by var han ordf\xc3\xb8rer 1912\xe2\x80\x931914 og i flere \xc3\xa5r varaordf\xc3\xb8rer. Han var varamann for stortingsmennene Anton Eriksen, Hans Bauck og Ivar Lykke fra Kalvskinnet krets i kj\xc3\xb8pstedene Trondhjem og Levanger 1910\xe2\x80\x931918; Buck m\xc3\xb8tte noen uker for Lykke i 1918. Ved avskaffelsen av magistraten i Levanger i 1923 ble oppgavene overtatt av en kommunal borgermester; Buck fungerte i stillingen frem til han d\xc3\xb8de av et slagtilfelle \xc3\xa5ret etter.'